1Rimakkuwannanaro, Saudara-saudaraku iya uwéloriyé, makkuwaniro sitinajammu tuwo sibawa mattonget-tongeng mateppe’ lao ri Puwangngé. Muddaniwi atikku ri iko! Iko ritu uwattuwang mébbuka marennu.
2Saudara Euodia sibawa Saudara Sintiké! Uwéllauwi sibawa masero kuwammengngi Saudara massiatiwi selaku sining tau iya siatepperengngé.
3Lao ri sellaoku iya matinulué, uwéllau towi kuwammengngi Saudara bantuwi iya duwa makkunraiéro. Purani majjama senna’ mennang sibawakka untu’ mabbirittangngi Karéba Madécéng polé ri Allataala; pada-pada Klémén sibawa sininna tau laingngé iya majjamaé sibawakka. Aseng-ngasenna mennang engkai ri laleng Kitta’na Tau Tuwoé.
4Tennapodo tuli marennuko nasaba tuwoko masséddi sibawa Puwangngé. Siseppa makkeda: arennuno!
5Sitinajai sininna tauwé naulléi mitai kédo-kédomu iya makessing atié. Saba’ dé’na namaittana napolé matu Puwangngé.
6Aja mubata-bata passalenna muwi aga. Ri laleng sininna gau’-gau’é, assempajanno sibawa pangoloni paréllaummu ri Allataala. Aga muwapparelluwang, tuli powadai lao ri Allataala ri laleng mattarima kasi.
7Na asaléwangeng polé ri Allataala iya dé’é nakkullé napahang tolinoé, jagaiwi matu atimmu sibawa pikkirammu iya masséddiénna sibawa Kristus Yésus.
8Paccappurenna, Saudara-saudara lisekiwi pikkirammu sibawa gau’-gau’ iya engkaé angke’na, iya sitinajaé ripoji, iyanaritu gau’-gau’ iya tongengngé, iya malebbié, iya adélé’é, mapaccingngé, macenningngé, sibawa makessingngé.
9Pajoppani aga muwaggurui sibawa mutarima polé ri iyya; muwi polé ri ada-adakku iyaré’ga polé risining pangkaukekku. Allataala assalenna asaléwangengngé, sibawakko matu.
10Ri laleng atuwokku iya masséddié sibawa Puwangngé, masennang senna’i pappéneddikku, saba’ puranana makkuwaro ittana, makkekkuwangngé makkullésiko pikkiri’i keadaakku. Akkattaku tenniya makkedaé muwallupaina; mémeng muwajampangika, iyakiya dé’ mulolongeng kasempatang untu’ mappaitangngi.
11Upangoloi iyaé tenniya nasaba akurangekka, saba’ purana magguru paggenne’i aga iya engkaé.
12Upéneddingini atuwong iya akurangengngé, sibawato atuwong alebbingngé. Uwissenni rahasiyana untu’ moloiwi keadaang muwi maragaé; muwi keadaang décéng iyaré’ga keadaang kasiyasi, muwi keadaang masagéna, iyaré’ga keadaang akurangeng.
13Nasibawang akuwasang iya nabbéréyangngé Kristus lao ri iyya, mappunnaika awatangeng moloiwi sininna rupanna keadaangngé.
14Iyakiya puraka mutulung ri laleng asusakku; na aga iya mupogau’éro mémeng makessing.
15Saudara-saudara tau Filipié! Alémuna misseng tongengngi makkedaé wettukku salaiwi Makedonia riyolo, wettunna Karéba Madécéngngéro uwappallebbangeng untu’ bunge’-bunge’na, iko ritu bawang alé-aléna jema’ iya bantuékka; iko bawang alé-aléna iya maccowéé kanyaméi peri nyamenna sibawakka.
16Wettukku ri Tésalonika sibawa mapparelluwang bantuwang, dé’ nawékkasiseng muwa kirikko bantuwang lao ri iyya.
17Tenniya bettuwanna iyaro macinna muka bawang tarima pabbéré. Iya uwacinnaiyé iyanaritu kuwammengngi uwulléi mitai wassélé’-wassélé’ iya tambaiyéngngi albammu.
18Purani utarima maneng — mala lebbi nagenne’é! Sininna pabbéré iya muwakkiringengngé lao ri iyya, purani utarima polé ri Epafroditus. Makkekkuwangngé uwappunnaini sininna iya uwapparelluwangngé. Sining pabbérémuro iyanaritu pada-padai bau mabau polé ri akkarobangeng iya riyakkasuwiyangengngé lao ri Allataala sibawa iya natarimaé Allataala sibawa masennang ati.
19Allataala iya usompaé, maona sibawa asugireng ri laleng Kristus Yésus, pennoiwi matu sininna apparelluwammu.
20Ripojiwi Allataala Ambo’ta lettu mannennungeng! Aming.
21Palettu’i sellekku lao ri sininna umma’na Allataala iya masséddié sibawa Kristus Yésus. Sibawa tarima towi sellenna saudarata iya engkaé sibawakka.
22Sininna umma’na Allataala ri kotaéwé, utamana mennang iya polé ri saorajana Kaisar, massellengngi lao ri iko.
23Tennapodo Puwang Yésus Kristus barakkaki manengngi saudara. Salama, Paulus sibawa Timotius
Bahan Renungan: SH - RH - ROC
Download
Kamus Alkitab
Kamus Bahasa
Kidung Jemaat
Nyanyikanlah Kidung Baru
Pelengkap Kidung Jemaat
Alkitab.mobi
Copyright
© 2010-2021
Alkitab.SABDA.org
Android.SABDA.org
SABDA.mobi
Bantuan
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn min_Latn scn_Latn jav_Latn bjn_Latn jav_Latn zsm_Latn jav_Latn jav_Latn zho_Hant unk jav_Latn zsm_Latn jav_Latn ind_Latn